
DATE GENERALE

Belgia este formată din două grupări lingvistice majore, comunităţile flamandă şi francofonă. şara a fost pentru puţin timp parte a noului regat al Olandei (1815-1830), dar opoziţia unită împotriva guvernării olandeze, în principal datorită divergenţelor religioase, a condus la formarea regatuluii Belgiei în 1830.

· Structura politică

Belgia este o monarhie constituţională cu un legislativ bicameral, Senatul (camera superioară) şi Camera Reprezentanţilor (camera inferioară) alese pentru un termen de 4 ani. Alegerile pentru Camera Reprezentanţilor (150 locuri) se desfăşoară după un sistem proporţional. Senatul este format din 72 de membri din care 40 aleşi direct, 31 aleşi indirect sau cooptaţi la care se adaugă moştenitorul tronului. Senatul este investit cu rolul de a rezolva conflictele de interese dintre parlamentul federal şi consiliile regionale şi ale comunităţilor. Consiliile sunt alese direct şi se bucură de puteri largi. Acordurile de la St. Michael din 1993 au desăvârşit trecerea Belgiei spre o constituţie federală. S-au creat 3 comunităţi lingvistice: flamandă (olandeză), franceză şi o mică comunitate germană în est şi 3 regiuni- Flandra, Valonia şi Bruxelles-Capitala. Fiecare are propriul guvern şi parlament, deşi comunitatea lingvistică flamandă şi regiunea Flandra practic au fuzionat.

Comunităţile sunt investite cu puteri în educaţie, cultură şi într-o oarecare măsură în domeniul sănătăţii şi politicilor sociale.

Regiunile sunt investite cu puteri în domenii ca: politicile economice şi industriale, protecţia mediului, construcţia de case, energie, angajarea forţei de muncă, transport şi agricultură.

Puterile federale se ocupă cu politica impozitelor, politica monetară, relaţiile externe, apărarea, justiţia şi ordinea publică şi protecţia socială.

· Alegeri naţionale:

La 21 mai 1995 au avut loc ultimile alegeri. Următoarele sunt programate pentru iunie 1999

· Şeful Statului:

Regele Albert al II-lea care a accedat la tron în august 1993

· Guvernul naţional:

Consiliul de miniştri este condus de primul ministru - Jean-Luc Dehane (creştin democrat flamand) - numit de rege în condiţiile posibilităţii obţinerii sprijinului Camerei Reprezentanţilor. 

În prezent este un guvern de coaliţie creştin democrat-socialist cu ambele ramuri valonă şi flamandă.

· Suprafaţa: 33.500 kmp

· Limbile: olandeza, franceza şi germana

· Moneda: francul belgian(FrB)

· Rata de schimb: 1$=37 FrB ( martie 1998)

· Populaţia: 10,2 milioane ( estimare 1997)

· Principale oraşe şi populaţie:

· Bruxelles ( capitala ): 960.000

· Antwerp: 468.000

· Ghent: 230.000

 

 

Reforma statului belgian

Adunarea Constituantă a Belgiei din 7 februarie 1831 a conceput Belgia ca fiind o democraţie parlamentară de drept bazată pe o separaţie flexibilă a puterilor, o monarhie constituţională şi un stat unitar descentralizat.

Această structură de stat unitar descentralizat a rămas practic neschimbată până în 1970 când a început reforma statului petrecută în 4 revizuiri succesive ale Constituţiei ( 1970-1980-1988-1993)

Structura statului unitar descentralizat era relativ simplă şi transparentă fiind compusă din guvernul central, provinciile şi comunele (municipialităţi şi oraşe), deci o organizare teritorială conform "doctrinei celor trei cercuri", reflectând ceea ce la nivelul guvernului central era cunoscut ca "trias politica" sau "doctrina celor trei puteri" (legislativă, executivă şi judecătorească).

Statul unitar descentralizat a putut fi susţinut atâta timp cât structurile politice şi sociale pe care era bazat au putut menţine o aparenţă exterioară a unei relative consistenţe interne. Aceasta era situaţia în 1831. Constituţia belgiană de atunci era creaţia unei clase mijlocii predominant francofonă care a reuşit să menţină puterea prin intermediul unui sistem electoral cenzitar bazat pe proprietate.

Mişcarea flamandă care la început a reacţionat cu extremă moderaţie, cerând doar recunoaşterea olandezei pe picior de egaliatate cu franceza în Flandra, a obţinut o victorie importantă în 1898 când a fost promulgată "Legea tratamentului egal" care prevedea că toate actele parlamentului erau votate, sancţionate, promulgate şi publicate în franceză şi olandeză.

Extinderea dreptului la vot prin revizuirile constituţionale din 1893 şi 1921 şi introducerea sistemului de reprezentare proporţională pentru alegerile parlamentare din 1899 a transformat dominaţia numerică a populaţiei flamande în putere politică. Încă din 1912 liderul socialist valon ii scria regelui Albert I: "Sire, domniţi peste două popoare. În Belgia există valoni şi flamanzi, nu există belgieni". 

Legile pprivind limbile din 1962-1963 au pus bazele principiului teritorialităţii care stipulează că în regiunile monolingvistice folosirea limbii respective este obligatorie în actele administrative indiferent de nivelul guvernamental care le emană.

Ultimile revizuiri constituţionale au consfiinţit împărţirea Belgiei în 4 regiuni lingvistice: regiunea vorbitorilor de olandeză, regiunea vorbitorilor de franceză, regiunea vorbitorilor de germană şi regiunea bilingvă Bruxelles-Capitala.

Pentru 27 comune învecinate cu regiuni lingvistice diferite s-au prevăzut "facilităţi lingvistice" care asigură cetăţenilor în relaţiile lor cu autorităţile folosirea unei alte limbi decât cea a regiunii în care comunele sunt situate.

Comunitarizarea a fost răspunsul la cererea veche a "Mişcării Flamande", care a luptat întotdeauna pentru o recunoaştere autentică şi dezvoltarea propriei limbi şi culturi.

Prin urmare, Constituţia din 1970 a recunoscut trei "comunităţi culturale" - franceză, olandeză şi germană - şi a stabilit pentru fiecare un Consiliu propriu investit cu puteri de a promulga decrete cu putere de lege pentru teritoriile aflate sub autoritatea lor în probleme privind chestiunile culturale şi (într-o măsură mai limitată) în învăţământ şi folosirea limbilor.

În amendamentul constituţional din 1980 termenul "autonomie culturală" a fost înlocuit cu "autonomia comunităţii" şi drepturile comunităţilor au fost extinse, ele primind dreptul de a avea şi organe executive proprii.

În 1988 următoarea revizuire a Constituţiei a oferit o întărire a autonomiei Comunităţilor prin investirea cu responsabilităti exclusive privind învăţământul.

Dacă comunitarizarea a fost în principiu răspunsul la cererile flamanzilor, regionalizarea a căutat să rezolve dorinţele francofonilor. Valonii au dorit autonomia privind problemele sociale şi economice, prin care ei sperau să rezolve criza economică care a lovit în special regiunea lor.

Rezultatul reformei constituţionale din 1970 a fost recunoaşterea a 3 regiuni - Valonia, Flandra şi Bruxelles - ultima devenită după 1989 Bruxelles - Capitala. 

În concluzie, reformele constituţionale demarate în 1970 au accentuat bipolariatatea statului belgian.

În ciuda împărţirii Belgiei în 4 Regiuni lingvistice, 3 Comunităţi şi 3 Regiuni, problema belgiană pare a fi coexistenţa a 2 comunităţi majore - francofonă şi flamandă- în cadrul aceluiaşi teritoriu national.

Statul belgian s-a transformat printr-un îndelungat proces de centrifugare dintr-un stat unitar descentralizat într-un stat federal. A patra reformă a Constituţiei (1993) nu lasă nici o îndoială în această privinţă. În articolul 1 al Constituţiei este stipulat: "Belgia este un stat federal format din Comunităţi şi Regiuni".

Sistemul federal belgian este în prezent caracterizat de trei trasături dominante:

· Federalismul belgian are o natură centrifugală.

De la crearea lor în 1970, Comunitătile şi Regiunile au căpătat un grad din ce în ce mai mare de autonomie. Prin urmare, federalismul centrifugal belgian tinde să enumere puterile cu care sunt investite entităţile federale şi lasă jurisdicţia reziduală pentru autoritatea federală (invers decât într-un stat federal obişnuit, unde tendinţa este centripetă)

· Federalismul belgian are o natură bipolară

Există o serie de mecanisme şi tehnici distincte ca grupurile lingvistice în Parlamentul federal; legile federale care necesită o majoritate specială; procedura de alarmă legislativă (o moţiune semnată de 3/4 din membrii unui grup lingvistic şi introdusă înaintea votului final asupra unui proiect de lege care se consideră că este de natură să aducă prejudicii grave relaţiilor dintre Comunităţi, suspendă automat procedura şi proiectul este înapoiat Cabinetului care trebuie să ofere concluziile sale în termen de 30 de zile); reprezentarea egală (valonă/flamandă) a cabinetului belgian ( cu excepţia primului ministru) şi a celor mai înalte organe ale puterii judiciare: Curtea de Arbitraj, Curtea de Casaţie şi Consiliul de Stat.

· Federalismul belgian are o natură teritorială, care într-o anumită măsură se reflectă în ceea ce este cunoscut ca ius soli. Elementul "personal"(ius personae) este prezent în federalismul belgian, dar în prezent joacă un rol minor. A patra revizuire a Constituţiei din 1993 a accentuat această tendinţă stipulând că compoziţia Consiliilor comunităţilor flamandă şi franceză se face pe baza Consiliior regionale (persoanele alese în Consilile regionale sunt şi membre ale Consiliior comunităţilor).

  

Repartiţia mandatelor în Camera Reprezentanţilor după alegerile din 21 mai 1995

	Partidul
	Procentaj
	Număr de locuri
	Cîştig(+);Pierdere(-)

	CVP
	17,1
	29
	+2

	PSC
	7,7
	12
	-

	PS
	12,0
	21
	-2

	SP
	12,6
	20
	+2

	VLD
	13,1
	21
	+2

	PRL-FDF
	10,3
	18
	+2

	VB
	7,8
	11
	+1

	VU
	4,7
	5
	-2

	Ecolo
	4,1
	6
	-1

	Agalev
	4,4
	5
	-

	FN
	2,3
	2
	+1


Principalele familii politice - creştin democrat, social-democrat, liberal - domină scena politică belgiană cu menţiunea că dată fiind diviziunea lingvistică şi regională, care este o caracteristică dominantă a Belgiei, partidele principale au ramuri flamande şi valone (francofone).

1. Partidele creştin - democrate (Christelijke Vokspartij, CVP-flamand; Parti Social Chretien, PSC-Francofon)

Au o orientare similară cu celelalte partide creştin democrate europene. Ambele au o origine comună - Partidul catolic, dar actualmente ele nu mai sunt partide sectare şi sprijinul pentru ele este compus atât din interesele comerciale cât şi cele ale salariaţilor.

2. Partidele social-democrate (Parti Socialiste, PS - Francofon; Socialistische Partij, SP - Flamand)

Ambele ramuri sunt pragmatice şi încearcă să parcurgă reforma de la focalizarea pe protecţie socială la concentrarea pe eficienţă economică şi competitivitate.

3. Partidele liberale (Vlaamse Liberalen Democraten, VLD Partidul Liberal Democrat Flamand; Reformateur Liberal, PRL - Francofon

Moştenitoare ale fostului Partid Liberal Belgian, partidele liberale flamand şi valon prezintă programe liberale tradiţionale ca susţinerea liberei iniţiative şi restrângerea cheltuielilor guvernamentale. VLD a fost fondat în 1970, iar PRL în 1979

4. Blocul Flamand ( Vlaams Blok, VB )

Fondat în 1979, VB reprezintă o grupare ultranaţionalistă flamandă care urmăreşte independenţa Flandrei şi repatrierea imigranţilor care nu sunt flamanzi.

5. Alte partide mai mici

· Ecologiştii (Ecologistes, Ecolo);

· Frontul democratic al Francofonilor din Bruxelles ( FDF );

· "Pentru a trăi diferit" (Anders Gaan Leven, Agalev);

· Uniunea poporului (De Volksunie, VU)

· Frontul Naţional ( FN )

Datorită faptului că Belgia este formată din trei regiuni importante (Flandra, Valonia şi Bruxelles) şi trei grupuri lingvistice (flamanda/olandeza, franceza şi germana), principalul subiect politic în jurul căruia se aprind spiritele este legat de reformele constituţionale care să protejeze regiunile şi grupurile lingvistice. 

Aceste probleme lingvistice sunt deseori exprimate ca "problemele comuniţăţilor". În timp ce au loc dispute şi în jurul altor probeme, tema comunităţilor tinde să domine peisajul politic şi creează majoritatea tensiunilor în cadrul guvernului.

Opţiunile electoratului belgian în ansamblu sunt relativ stabile şi alegerile parlamentare produc mici schimbări ale raporturilor de forţe în parlamentul belgian.

Totuşi, urmărind evoluţia pe mai multe decenii se pot detecta anumite tendinţe.

O bună perioadă de timp creştin democraţii au fost prima forţă politică a ţării. După anii '80 socialiştii au echilibrat situaţia şi în 1987 au devenit pentru prima oară după 1936 prima forţă politică a ţării. La ultimile alegeri din 1995 creştin democraţii şi socialiştii au obtinut practic un număr aproape egal de voturi, reprezentând aproape 25% din opţiuni. Liberalii reprezintă a treia forţa politică a ţării aflată în ascensiune de la 16% în 1978 la 23% în 1995. Analiştii politici prezic o creştere a popularităţii liberalilor, estimând că după următoarele alegeri, programate pentru iunie 1999, aceştia vor participa probabil la guvernare. Deocamdată coaliţia dintre creştin democraţi şi social democraţi se menţine la putere în ultimile două legislaturi.

Ultimile alegeri din 1995 au evidenţiat tendinţa de recul a partidelor francofone ale coaliţiei, în special a partidului socialist, dar o creştere uşoară a partidelor social democrate şi creştin democrate flamande.

De asemenea, opoziţia liberală a obţinut creşteri atât în Flandra, cât şi în Valonia.

Partidele de extremă dreaptă au obţinut uşoare progrese, în special cel flamand - Vlaams Blok - care a sosit pe locul 4 în Flandra.

În ceea ce priveşte clasamentul din cele două regiuni se observă o orientare mai la stânga a electoratului valon şi o mai mare atracţie spre dreapta a electoratului flamand. 

În Valonia, în frunte s-au aflat socialiştii, urmaţi de alianţa liberalilor cu Frontul democratic al francofonilor din Bruxelles. Pe locurile următoare creştin democraţii, ecologiştii şi Frontul Naţional.

În Flandra pe primul loc s-au situat creştin democraţii urmaţi de liberali, socialişti şi ultra-naţionaliştii de la Vlaams Blok.

 

Evoluţii recente

Aruncând o privire rapidă asupra Belgiei, ea apare ca o naţiune prosperă pe drumul către moneda unică europeană, cu un bun sistem de învăţământ şi de îngrijire medicală şi cu un şomaj la nivelul mediu european. Dar privind mai în profunzime se poate observa o ţară care la 168 ani de la fondarea ei se află încă într-o controversă nerezolvată definitiv cu ea însăşi.

După creşterea explozivă care a avut loc în deceniile de după război, după şocul petrolier din anii 1970 care a lovit puternic industria belgiană şi după începutul reînviorării din anii 1980, ultimii ani au fost marcaţi de întrebări care se pun cu din ce în ce mai multă acuitate privind viitorul unei naţiuni divizate cultural şi lingvistic.

Majoritatea cetăţenilor belgieni consideră că principala îngrijorare este legată de lipsa de credibilitate a instituţiilor belgiene. Într-un sondaj efectuat de ziarul francofon "Le Soir", în octombrie 1997, cu ocazia aniversării unui an de la "Marşul Alb" care a adunat 300000 de oameni pe străzile Bruxelles-ului într-o impresionantă procesiune a tăcerii pentru a cere reforma sistemului juridic, în urma scandalurilor privind pedofilii criminali. Numai 21% dintre belgieni şi-au exprimat încrederea în sistemul juridic şi guvernul federal; doar un sfert în guvernul regional sau în parlamentul naţional. 8 din 10 chestionaţi consideră că politicienii belgieni sunt corupţi.

Suspiciunea publicului privind instituţiile statutului a fost alimentată şi de noile revelaţii privind luarea de mită de către lideri ai partidului socialist francofon, la sfârşitul anilor 1980, de la firma de helicoptere italiană Augusta şi compania de avioane franceză Dassault, în schimbul unor contracte guvernamentale.

 

Belgia se confruntă astăzi cu câteva sfidări importante:

· Reforma sistemului juridic şi a poliţiei

Sub presiunea crescândă a opiniei publice a fost iniţiată o reformă legislativă şi instituţională care este în plină desfăşurare şi care va modifica sistemul juridic şi poliţienesc. Deja s-au întreprins paşi pe calea întăririi controlului privind finanţarea partidelor, s-a pus capăt numirii politice a judecătorilor, un nou Consiliu Legislativ Suprem a fost creat. De asemenea, au fost prezentate planurile pentru unificarea celor două poliţii naţionale: jandarmeria şi poliţia judiciară. 

Societatea belgiană şi opoziţia sunt încă nemulţumite şi fuga recentă de sub escortă a celui care ar fi trebuit să fie cel mai păzit arestat, deja faimosul criminal pedofil Dutroux a pus din nou sub semnul îndoielii eficienţa reformei. 

Totuşi, recent, la 23 mai 1998, s-a anunţat un acord între guvern şi opoziţie privind un plan complet de reformă a justiţiei şi poliţiei.

· Adaptarea la mondializare prin şi odată cu Uniunea Europeană

A doua mare sfidare pentru Belgia rămâne reforma economică şi cuplarea ţării la cerinţele tot mai pretenţioase ale mondializării. Politica fiscală, reducerile cheltuielilor bugetare, reducerea costurilor forţei de muncă, în special costurile sociale suportate de patroni, reforma sistemului de pensii, flexibilizarea pieţei muncii sunt obiectivele pentru viitorul apropiat, obiective cerute şi de Uniuna Europeană, mai ales de

integrarea în spaţiul "euro".

· Restabilirea încrederii populaţiei în instituţiile statului.

· Găsirea unui compromis rezonabil privind reforma constituţională prin care să se evite deteriorarea în continuare a relaţiilor dintre comunităţile valonă şi flamandă.

Cererile pentru continuarea reformei constituţionale în sensul unei amplificări a descentralizării prin acordarea de noi drepturi comunităţilor şi regiunilor s-au înteţit în ultimul timp, mai ales din partea flamandă. Procesului de divizare între nordul flamand şi sudul francofon nu i s-a pus încă capăt pe fondul unui accentuat proces de federalizare a Belgiei care se desfăşoară în ultimile decenii. Viitorul Belgiei ca stat depinde în mare măsură de găsirea unui compromis acceptabil în această chestiune.

Deşi cei mai mulţi dintre belgieni, fie ei flamanzi sau valoni, doresc amplificarea competenţelor regionale, totuşi sondajele n-au arătat niciodată o majoritate belgiană care să dorească desfiinţarea statului belgian.

Jean-Luc Dehaene consideră că cea mai mare sfidare este timpul pentru că deşi oamenii vor începe să perceapă primele schimbări destul de repede, vor trebui 5 -6 ani pentru ca populaţia să simtă cu adevărat nişte schimbări reale.

 

 

 

 

Regiunile Belgiei

Disputa dintre Valonia şi Flandra continuă. Ambele regiuni încearcă să-şi redefinească rolurile.

Flandra

Luc Van den Brande ministru-preşedinte al Flandrei îşi defineşte singur ţinta: "şelul meu nu este o Flandră independentă constituţional. Acest lucru este foarte clar. şinta mea este o Flandră autonomă atât de mult cât este posibil, în cadrul regatului belgian"

El consideră că ideile sale privind crearea unei "Flandre Mari" au fost exagarate. Luc Van den Brande spune că nu doreşte un soi de imperiu flamand care să cuprindă părţile sudice ale Olandei, părţi din Germania, nordul Franţei şi chiar sudul Angliei. Dar el crede că odată cu dezvoltarea şi întărirea Uniunii Europene, regiunile vecine care în prezent traversează diferite frontiere naţionale vor dezvolta inevitabil legături mai strânse şi vor forma "zone de interes economic comun".

Ca şi alţi politicieni europeni, Luc Van den Brande consideră că principala prioritate este crearea locurilor de muncă. Politicile sale sunt în cea mai mare parte necontestate:

· Sprijinirea întreprinderilor private - 85% din economioa flamandă contează pe afacerile mici şi mijlocii ;

· Atragerea investiţiilor străine prin asigurarea unei infrastructuri bune şi a unei forţe de muncă bine calificate;

· Încercarea de a dezvolta industrii de înaltă tehnologie prin intermediul unor cheltuieli mai mari pentru cercetare şi dezvoltare şi prin parteneriatul dintre industrie şi mediile academice

De asemenea, Van den Brande încearcă deja să obţină un acord cu sindicatele şi patronatul din regiune care să permită o reducere mai substanţială a costurilor forţei de muncă faţă de cea de la nivelul federal.

Cererile pentru noua rundă de negocieri privind reforma constituţională, care este probabil să înceapă în 1999, sunt următoarele:

· Competenţe sporite în ceea ce priveşte politica de dezvoltare şi cercetare;

· Competenţe mărite privind promovarea exporturilor;

· O mai bună reprezentare a minoritarilor flamanzi din Bruxelles în organele locale;

· Mai multă putere pentru regiuni în ceea ce priveşte impozitele şi cheltuielile proprii;

· O parte a responsabilităţii privind sistemul de protecţie socială să fie cedat nivelului local (descentralizarea sistemului de protecţie socială şi asigurare medicală, care la ora actuala este organizat la nivel federal);

Dacă primele două cereri nu sunt contestate, celelate sunt mult mai sensibile, iar în ceea ce priveşte ultima a fost sever criticată de valoni care îl acuză de încercarea de a evita ca Flandra, care este mai prosperă, să devină un contribuitor net la sistemul de protecţie socială.

Dacă valonii nu vor dori aceleaşi prerogative, Van den Brande pledează pentru o distribuţie asimetrică a puterilor între regiuni în conformitate cu cererile lor.

Van den Brande considera că "dacă dorim să păstrăm regatul belgian trebuie să construim de jos în sus şi nu într-un mod centralist, unitarist specific secolului 19".

 

 

 

Valonia

Dacă Flandra poate fi considerată mai liberală, mai flexibilă şi mai prietenoasă întreprinderii private, Valonia este percepută mai devotată subvenţiei publice şi susţine încă o industrie nerestructurată şi mai puţin performantă. Principiul solidarităţii este mai dezvoltat în Valonia spre deosebire de Flandra unde individualismul este dominant. În condiţiile promovării unei pieţe prea libere după dorinţa flamandă, unii politicienii valoni au început chiar să flirteze cu ideea fuziunii sudului Belgiei cu Franţa.

Ministrul-preşedinte al Valoniei, Robert Collignon consideră că nu vocaţia industrială a valonilor este problema, ci depăşirea moştenirii istorice care a făcut ca cea mai mare parte a afacerilor industriale nu tocmai performante să fie "abandonate" în Valonia.

Un plan de reformă ambiţios a fost anunţat şi el are puternice similitudini cu cel din Flandra. 

Robert Collignon considera că "Valonia trebuie să-şi regăsească spiritul întreprinzător care a făcut din ea în secolul 19 o putere industrială". El doreşte să creeze o reţea de întreprinderi mici şi mijlocii care să fabrice produse de înaltă tehnologie. Printre alte priorităţi se pot enumera reducerea birocraţiei şi îmbunătăţirea accesului întreprinzătorilor la finanţări şi la cercetarea ştiinţifică din universităţile regiunilor. O altă prioritate este creşterea investiţiilor în regiune din partea instituţiilor din sectorul privat.

Spre deosebire de omologul său flamand, Collignon nu cere puteri sporite pentru regiune, deoarece consideră că asemenea pretenţii riscă să deschidă o "cutie a Pandorei" şi pot conduce până la urma la dezmembrarea statului belgian. Prin urmare, Collignon nu doreşte prerogative suplimentare pentru Valonia în domeniul fiscal sau al protecţiei sociale. 

În concluzie principalele teme aflate în dispută sunt legate de distribuţia regională a banilor federali şi gradul de independenţă economică.

Procesul de federalizare care a marcat un moment important în 1993, când s-a produs ultima reformă constituţională şi care a consfiinţit în mod deschis o constituţie federală, pare a continua.

Ultima fază (până acum a patra) a reformei constituţionale, proces iniţiat încă din 1970, a reprezentat o încercare de a păstra unitatea naţională. Dar, această reformă a reuşit, dacă nu altceva, să crească cererile pentru descentralizarea puterilor către regiuni - cel puţin în rândul clasei politice şi mass-mediei. Deşi s-au creat structuri de împărţire a puterii tocmai pentru a evita conflictele, tensiunile, acestea agravate de culturi politice şi economice diferite, par fără sfârşit. 

Ultimile evenimente au exacerbat tensiunile dintre cele două comunităţi lingvistice care se acuză reciproc şi unii văd soluţia într-o despărţire paşnică după modelul ceh şi slovac.

Mulţi politicieni regionali şi comentatori belgieni văd linia de demarcaţie lingvistivă a Belgiei, pentru prima dată recunoscută formal în 1963, nu numai ca o frontieră între Flandra şi Valonia, dar între nordul şi sudul Europei.

 

Belgia şi Uniunea Europeană

· Belgia se numără printre membrii fondatori ai Comunităţii Economice Europene precursoarea Uniunii Europene, prin semnarea în 1957 a Tratatului de la Roma.

· Belgia este o adeptă fermă a ideii europene şi este percepută ca aparţinând taberei "federaliste" care consideră că lărgirea Uniunii trebuie să aibă loc concomitent cu "adâncirea" integrării.

· Belgia susţine cu putere reforma instituţională a UE şi consideră că aceasta trebuie să se întâmple cât mai repede şi oricum înainte de aprobarea primei lărgiri. De altfel a semnat, în acest sens, alături de Franţa şi Italia un document anexă la Tratatul de la Amsterdam.

· Ca ţară mică, Belgia susţine rolul ţărilor mai mici din UE şi se opune categoric unei reforme a votului majoritar în cadrul Consiliului European care să permită marilor puteri europene să aibă puteri discreţionare asupra deciziilor.

· Belgia s-a calificat în extremis pentru Uniunea monetară - spaţiul "euro" - îndeplinind criteriile fiscale şi bugeate de la Maastricht, cu excepţia datoriei care se afla la cele mai mari nivele din UE. Tratatul de la Maastricht fixează datoria la un nivel de maximum 60% din PIB, dar prevede excepţia în cazul în care datoria are tendinţa de a se reduce substanţial. Este cazul Belgiei care deşi are o datorie de 128,1%, aceasta s-a redus substanţial în ultimii ani - cu 13 puncte în ultimii 5.

· Pentru a rezista exigenţelor uniunii monetare, Belgia trebuie să-şi reformeze mai departe economia: flexibilizarea pieţei muncii, reducerea protecţiei sociale, mai multă privatizare şi liberă iniţiativă.

· Belgia are o atitudine binevoitoare privind lărgirea UE şi se poate conta pe sprijinul ei în această privinţă.

 

 

Belgia şi NATO

· Belgia este membră fondatoare a NATO, deci membră a Alianţei din 1949;

· Belgia este o adeptă a întăririi identităţii europene de apărare în cadrul NATO;

· Deşi este o putere mică şi evită să facă comentarii publice care să se abată de la curentul principal de gândire al Alianţei, se poate detecta o oarecare lipsă de entuziasm faţă de planurile americane de a transforma Alianţa într-un instrument global al puterii americane. Felul cum a fost tratat cazul Willy Claes, fostul Secretar general al NATO, un filoamerican convins şi susţinut de altfel de SUA până în ultima clipă, este elocvent în acest sens. Deranjează probabil vocea prea puternică a americanilor în cadrul NATO şi în plus produce îngrijorare posibila creştere a cheltuielilor determinată de cererea SUA pentru modernizarea armatelor aliaţilor.

· Extinderea NATO este susţinută şi atitudinea la Madrid a fost binevoitoare României. Nu sunt probleme deosebite cu ratificarea admiterii celor trei noi membri ai NATO.

 

 

 

 

 

 

Ultimele evoluţii ale relaţiilor bilaterale

· Vizita în România a ministrului-preşedinte al Guvernului Valoniei, Robert Colligman - 21-22 mai 1998

Cu aceasta ocazie au fost identificate domeniile de interes pentru România în colaborarea cu Valonia: telecomunicaţiile, serviciile bancare, petrochimia şi sectorul energetic.

Robert Colligman a precizat că în zilele următoare va fi semnat un Program de cooperare ştiinţifică şi tehnologică pe perioada 1998-2000, între Guvernul României şi guvernul Valoniei. Domnia sa şi-a expimat interesul pentru a atrage investitori valoni în România.

Abordând problema integrării euro-atlantice, Robert Colligman a afirmat că România are în continuare un sprijin puternic şi constant din partea Belgiei în acest demers.

· Parteneriat economic regional

În conformitate cu obiectivele Uniunii Europene, Ministerul Comerţului Exterior de la Bruxelles a iniţiat un program de parteneriat economic regional între Cluj şi capitala Belgiei.

Obiectivele principale ale acestui program vor fi dezvoltarea cooperării comerciale pentru agenţii economici din Cluj şi firmele din Bruxelles în scopul realizării unor contracte de cooperare economică pe termen mediu şi lung. Ataşatul cabinetului ministrului omerţului exterior al Regiunii Bruxelles, Pierre Reniers, consideră că gradul de implicare a partenerilor în relaţiile de colaborare economică pot fi factorul determinant pentru obţinerea unor rezultate favorabile de ambele părţi, un astfel de proiect reprezentând, de fapt, rezolvarea cerinţelor sociale ale actualei etape de dezvoltare economică interregională. Proiectul este, însă, doar într-o primă fază, urmând ca, în cazul în care va fi aprobat, să poată fi demarat la sfârşitul acestui an. Costul estimat al acestei acţiuni este de aproximativ 280.000 ECU, iar proiectul ar trebui să se deruleze timp de 18 luni.

Pierre Reniers a constatat, în vizita de documentare efectuată la Cluj-Napoca şi în zonele limitrofe, existenţa unor puncte comune între economiile celor două regiuni, cum ar fi dezvoltarea rapidă a întreprinderilor mici şi mijlocii, a serviciilor, precum şi amploarea pe care o au agroturismul şi sectorul agroalimentar. Pe parcursul colaborării este posibil ca zona Clujului să beneficieze şi de importante infuzii de capital prin investiţii realizate de oameni de afaceri belgieni.

 

RĂZBOIUL LIMBILOR REIZBUCNEŞTE ÎN BELGIA

(REUTERS DIN 18 MARTIE 1998)

Belgia cochetează din nou cu divorţul în căsătoria foarte des agitată din comunităţile ei vorbitoare de franceză şi olandeză, dar de data aceasta disputa este deosebit de aprigă, iar mizele neobişnuit de mari. Un sondaj de opinie publicat în ziarul nostru "Le Soir" a arătat că 44 la sută dintre belgienii ce vorbesc olandeza se consideră flamanzi înainte de a fi belgieni. Un editorial din acelaşi ziar a avertizat cu o criză naţională iminentă, iar analist politic Kris Deschouwer a afirmat că emoţiile sunt atât de puternice încât s-ar putea întâmpla orice.

Ultima tulburare a fost provocată de dl. Leo Peeters, ministru de interne în guvernul regional Flandra, care a ordonat oficialităţilor din 6 comune locale din jurul Bruxelles-ului - capitala oficială bilingvă a Belegiei - să înceteze să folosească franceza în chestiuni oficiale. Aceste aşa-numite "comune privilegiate" - care în esenţă vorbesc olandeza - diferă de alte comune prin faptul că permit utilizarea oficială atât a francezei, cât şi a olandezei, faţă de altele care permit o singură limbă.

Hotărârea respectivă, care a fost respinsă de şase primari locali şi de oamenii politici indignaţi din sudul francofon al Belgiei, a respins tensiunile care mocneau de multă vreme între cele două comunităţi care se tem şi se detestă reciproc aproape în aceeaşi măsură. Francofonii, odinioară forţa politică, economică şi culturală dominantă din Belgia, dar în prezent inferiori din punct de vedere numeric şi politic traversând dificultăţi economice, se tem că acesta este primul pas în a fi transformaţi în cetăţeni de categoria a doua.

Sondajul de opinie a indicat că 51% dintre cei 568 de vorbitori de olandeză chestionaţi sprijină acţiunea d-lui Peeters, iar o proporţie similară a afirmat că el ar trebui să o ducă la bun sfârşit, chiar dacă aceasta ar declanşa o criză în cadrul guvernului federal.

Guvernul de coaliţie cvadripartită a primului ministru Jean-Luc Dehaene, vorbitor de olandeză, care urmează să treacă testul alegerilor generale peste 18 luni, a refuzat să se implice în dispută. El a lăsat Curtea Constituţională să hotărască asupra legalităţii acţiunii, iar guvernul regional Flandra a declarat că îi va respecta decizia. "In Belgia, guvernele nu cad niciodată din cauza bugetului, a gradului de angajare a forţei de muncă sau a competiţiei în domeniul afacerilor. Călcâiul lui Ahile sau pretextul preferat de ele pentru crize sunt certurile intercomunale", a arătat "Le Soir" într-un editorial. "De aceea, conflictul în legătură cu circulara d-lui Peeters este periculos pentru echipa lui Dehaene. Este o bombă cu efect întârziat", a arătat redactorul şef Guy Duplat. "De îndată ce cineva atinge aceste probleme lingvistice, atât de mici încât par neînsemnate, el riscă să aducă în discuţie echilibrul pentru realizarea căruia s-au făcut atât de multe eforturi în istoria Belgiei", a adăugat el. 

Dl. Deschouwer, profesor de ştiinţe politice la Universitatea Liberă din Bruxelles, a afirmat că deşi nu a existat niciodată o dorinţă fundamentală în Flandra de a diviza Belgia, aducerea limbajului în ecuaţie a schimbat întregul tablou. Această dispută riscă să ajungă la un punct în care ambele părţi au prea mult prestigiu de pierdut pentru a sta deoparte, a arătat el într-un interviu arătat ziarului "Le Soir". "Aceasta ar putea duce la o criză enormă în care s-ar merge atât de departe încât ar fi imposibil să se oprească. S-ar putea distruge totul făcând aceasta", a avertizat el.

Belgia a mai parcurs acest drum şi înainte, balansându-se pe marginea prăpastiei politice, dar alegerile naţionale, comunale şi regionale de anul viitor şi trecerea francului belgian în euro fac această dispută extrem de aprigă. Flandra relativ bogată nu a făcut nici un secret din faptul că s-a săturat să verse bani la fondurile de securitate socială ale guvernului federal numai pentru a vedea aceşti bani distribuiţi în primul rând sudului slab dezvoltat economic. Ea doreşte să renegocieze acest acord.

Observatorii politici susţin că jucarea cărţii extremiste a limbajului separatist de către un politician socialist important este doar o parte din negocierea complexă dinaintea alegerilor şi din problema bugetară. Dar acest lucru nu este lipsit de riscuri. Dacă Flandra va obţine o concesie, ea va slăbi statul federal - liantul ce ţine unite cele două regimuri - şi va întări sentimentele de respingere ale comunităţii francofone. Acelaşi lucru va fi mai mult sau mai puţin valabil dacă frontiera lingvistică va fi retrasă prin desfiinţarea "comunelor privilegiate".

Firele care ţin Belgia unită ar putea fi slăbite şi mai mult prin eventuala dispariţie fizică a francului belgian - unul din puţinele simboluri ale unităţii naţionale - şi înlocuirea lui cu moneda unică a Uniunii Europene. Urmărind această tendinţă, agenţia americană de evaluare Standard & Poors a afirmat, la începutul acestei luni, că Belgia este cotată la cel mai înalt risc de ţară dintre statele cuprinse în zona potenţială a euro. 

